el en el el en en el el el el el el el el el el en fr el en el el el el en ca el el el el el en en el el el el en en el el el el es el el el el de el el fr el el el es en es el es el es en el el el el el el el el el el el el el el el el el el el el el el en en fr en el
Πίσω Λιβάδι: Ένα μικρό, παραθαλάσσιο χωριό στην Πάρο με γαλήνια ατμόσφαιρα και εξαιρετικό φαγητό – Μύκονος Ειδήσεις | Μύκονος Ενημέρωση | Νέα Μυκόνου | Xplore Mykonos News
Για όσους επισκέπτονται την Πάρο πολύ συχνά η αρχή του συγκεκριμένου δρόμου είναι ένα σημάδι. Ότι σε πολύ λίγη ώρα θα δουν να απλώνεται μπροστά τους ολόλευκο το Πίσω Λιβάδι, με τα καϊκια αραγμένα στη μέση ενός γαλανού κολπίσκου και τα χαριτωμένα εστιατόρια και καφέ να στέκονται το ένα πλάι στο άλλο στην ακροθαλασσιά. Φτάνοντας στον λιλιπούτειο οικισμό στρίψτε δεξιά και συνεχίστε ευθεία στον φιδίσιο δρόμο, αφήνοντας τη θάλασσα να κυλά στα αριστερά σας. Σύντομα θα δείτε και το μικρό, δημοτικό πάρκινγκ του χωριού, εκεί όπου αφήνουν τα αυτοκίνητα τους οι περισσότεροι επισκέπτες, ωστόσο, η ραγδαία ανάπτυξη τους νησιού έχει κάνει την εύρεση μίας θέσης ακόμα και εδώ μία αρκετά δύσκολη υπόθεση όλες τις ώρες της ημέρας.
Τα πρωινά στον ήρεμο, απάνεμο και υπερβολικά ρηχό κόλπο στην ανατολική πλευρά του χωριού θα δείτε οικογένειες με μικρά παιδιά να παίζουν στην μαλακή άμμο, ενώ δεν είναι λίγοι εκείνοι που απολαμβάνουν το κολύμπι στα καθαρά νερά, παρά το γεγονός ότι η μαρίνα στο Πίσω Λιβάδι ήταν πάντα και παραμένει σταθερό σημείο στάθμευσης εντυπωσιακών φουσκωτών και αρκετά μεγάλων γιοτ που φέρνουν στο νησί ταξιδιώτες από κάθε σημείο των Κυκλάδων.
Από το μεσημέρι και μετά, όμως, το χωριό αποκτά μία ολότελα νέα ζωή αφού κάποια από τα εστιατόρια που θα συναντήσετε στον όμορφο, παραθαλάσσιο πεζόδρομο στη δυτική πλευρά αποτελούν αληθινό must για τη γαστρονομία του νησιού και προσελκύουν καθημερινά δεκάδες επισκέπτες. Στο τέλος αυτού του δρόμου ένα ελαφρώς υπερυψωμένο καφέ σας περιμένει να απολαύσετε τον καφέ, ένα γρήγορο σνακ ή το ποτό σας με απίστευτη θέα που κόβει την ανάσα. Ο Καπετάν Γιάννης (Captain Yiannis) ακριβώς στην ευθεία από το σημείο απ’ όπου ξεκινούν τα μικρά πλοία για τα νησιά των Κυκλάδων ορθώνεται πάνω στα μεγάλα βράχια και μοιάζει να επιπλέει στο νερό, σαν καράβι έτοιμο για αναχώρηση. Ένα μικρό, αλλά χαριτωμένο, trivia για το συγκεκριμένο μαγαζί: αν ανεβείτε στις τουαλέτες του, στον δεύτερο όροφο, και ρίξετε μία ματιά από το ολοστρόγγυλο φινιστρίνι που υπάρχει στη θέση του παραθύρου τότε θα ξέρετε ότι έχετε αντικρύσει ένα απόλυτα καθηλωτικό θέαμα, μία μαγευτική θέα πανέτοιμη για φωτογράφιση.
View this post on Instagram
A post shared by Captain Yiannis (@captain_yiannis_cy)
Στο Πίσω Λιβάδι, όμως, μην περιοριστείτε μόνο στη σύντομη παραθαλάσσια βόλτα δίπλα στα γυαλιστερά καταστήματα φορτωμένα στιλάτα σουβενίρ. Περιπλανηθείτε για λίγο στα ανηφορικά στενά του χωριού, που μπλέκονται μεταξύ τους σε ένα ειδυλλιακό, κυκλαδίτικο σκηνικό. Επίσης, και από αυτό το σημείο η θέα προς τη θάλασσα, πίσω από τιρκουάζ αυλόπορτες και πάνω από χαμηλά λευκά τοιχάκια, είναι αληθινά μαγευτική. Μπορεί εδώ να μη βρείτε πολλά μαγαζιά εστίασης, αλλά σίγουρα θα απολαύσετε τον περίπατο στην πιο αυθεντική πλευρά αυτού του λιγότερο γνωστού, μα κοσμοπολίτικου οικισμού της Πάρου.
Tραπεζάκια πάνω στη θάλασσα/Photo: Shutterstock
Όσο η ώρα περνά και ο ήλιος σκύβει πίσω από την προβλήτα που διατρέχει κατά μήκος τη θάλασσα, τα μαγαζιά στο Πίσω Λιβάδι πλημμυρίζουν από το πιο πολύχρωμο, καλοντυμένο πλήθος. Είναι τότε που αυτό το ήρεμο χωριό στην ανατολική πλευρά του νησιού δείχνει το αληθινό του πρόσωπο. Το πιο δημοφιλές και λαμπερό. Είναι αρκετά πιθανό είναι θα δυσκολευτείτε να παρκάρετε γι’ αυτό αν βρείτε θέση στον δρόμο πριν φτάσετε στο χωριό είναι προτιμότερο να μην ρισκάρετε να τη χάσετε. Μπορεί η Παροικιά να είναι η πολύβουη πρωτεύουσα και η Νάουσα το πιο αστραφτερό στολίδι της Πάρου, όμως, το Πίσω Λιβάδι παραμένει η πιο αδιαπραγμάτευτη ήσυχη δύναμη, το μέρος όπου αγαπούν να συχνάζουν όσοι αναζητούν μία πιο χαλαρή εμπειρία διασκέδασης σε ένα από τα πιο δημοφιλή νησιά της Ελλάδας.
Πιάστε τραπεζάκι στο Brazil με τα ριγέ λευκά-κίτρινα μαξιλάρια και τη μεγάλη τέντα που προστατεύει από τον άνεμο για γευστικά, δροσιστικά κοκτέιλ με θέα τα φωτάκια που αστράφτουν χαρούμενα στα όμορφα καταλύματα στην άλλη πλευρά του οικισμού. Αν θέλετε να απολαύσετε το ποτό σας ακριβώς πάνω στη άμμο τότε υπάρχουν πάντα οι κλασικές επιλογές του Remezzo και του Vroha, εκεί όπου οικογένειες και παρέες συχνά αράζουν από το πρωί για μπάνιο και συνεχίζουν μέχρι αργά το απόγευμα με νόστιμες κρέπες, πίτσα ή ποτό. Αν πάλι, ψάχνετε ταράτσα τότε μία καλή επιλογή είναι το Όστρακο για χειροποίητο παγωτό, φρέσκιες βάφλες και την καλύτερη πανοραμική θέα στον οικισμό.
View this post on Instagram
A post shared by Grateful cooking (@grateful.cooking)
Για όσους αγαπούν την πεζοπορία μία ακόμα όμορφη βόλτα είναι αυτή προς την κορυφή του λόφου, για να δείτε από κοντά την εκκλησιά του Αγίου Γεωργίου, η οποία χρονολογείται πίσω στον 13ο αιώνα. Από εκεί θα δείτε όχι μόνο όλο το Πίσω Λιβάδι, αλλά και όλη τη Μάρπησσα με τα άλλα δύο γνωστά χωριά της περιοχής, τον Πρόδρομο και τα Μάρμαρα, να φαίνονται στο βάθος, αφημένα και αυτά σταδιακά όλο και περισσότερο στα χέρια της τουριστικής έκρηξης που έχει συνεπάρει το νησί.
Αν οι αντοχές σας και η διάθεση σας το επιτρέπουν μπορείτε να οργανώσετε μία όμορφη εκδρομή σε κάποιο από τα άλλα νησιά των Κυκλάδων με ένα από τα καραβάκια που αναχωρούν καθημερινά με προορισμό τη Νάξο, την Ίο, τη Μύκονο, τη Δήλο, τα Κουφονήσια, ακόμα και τη Σαντορίνη ή τη Αμοργό. Τα περισσότερα πλοία που αναχωρούν από την προβλήτα στο μικρό λιμανάκι της Πάρου ξεκινούν πολύ νωρίς το πρωί γι’ αυτό προετοιμαστείτε να βάλετε ξυπνητήρι, αλλά τουλάχιστον θα δείτε με τα μάτια μας την πιο γλυκιά ανατολή του ηλίου. Ακόμα ιδιωτικές κρουαζιέρες βάζουν πλώρη από εδώ και κάνουν τουρ σε δύο ή τρία νησιά σε μία μόνο ημέρα, μάλιστα περιλαμβάνουν και γεύμα και ποτό για μία lux, αξέχαστη εμπειρία. Στην αρχή του κεντρικού πεζόδρομου υπάρχουν γραφεία απ’ όπου μπορείτε να κλείσετε από νωρίς τα εισιτήρια σας και να πάρετε όλες τις απαραίτητες πληροφορίες σχετικά με τις συγκεκριμένες μονοήμερες εκδρομές ώστε να επιλέξετε αυτή που σας κάνει περισσότερο.
To εστιατόριο Χάλαρης στο Πίσω Λιβάδι/Photo: Facebook
Ένα από τα πιο γνωστά εστιατόρια, όχι μόνο στο Πίσω Λιβάδι, αλλά και σε ολόκληρη την Πάρο. Βρίσκεται ακριβώς πάνω στην βασική, πεζοδρομημένη αρτηρία του χωριού και φημίζεται για τα ψαροφαγικά πιάτα του και τους εξαιρετικούς, ελληνικούς μεζέδες με μία σύγχρονη προσέγγιση και όμορφο στήσιμο. Στην πραγματικότητα ο θρυλικός Χάραλης δεν χρειάζεται συστάσεις για όσους έχουν ταξιδέψει έστω και μία φορά στην Πάρο. Δοκιμάστε το κριθαρότο, τη γαριδομακαρονάδα και το πεντανόστιμο, φρέσκο φιλέτο τόνου, είναι όλα εξαιρετικά. Βέβαια, δεν γίνεται να φύγετε από εδώ χωρίς να πιείτε την παραδοσιακή, παριανή σούμα, το γνωστό, τοπικό ποτό από σταφύλι. Στον Χάλαρη θα το δοκιμάσετε στην καλύτερη του εκδοχή.
H πρόσοψη του Gialos/Photo: Facebook
Όπως και στον Χάλαρη αλλά και σε όλα τα εστιατόρια που βρίσκονται ακριβώς πάνω στον κεντρικό πεζόδρομο στο Πίσω Λιβάδι, το μεγαλύτερο ατού είναι η μαγευτική τοποθεσία που θυμίζει γραφικό, ψαροχώρι της νότιας Ιταλίας. Έτσι και ο Gialos, το εστιατόριο που άνοιξε τις πόρτες του πριν από μερικά χρόνια ακριβώς στο ίδιο σημείο όπου βρισκόταν για δεκαετίες το εστιατόριο του Καναβού, ένα από τα παλαιότερα και πιο αυθεντικά μαγαζιά της Πάρου, κλέβει τις εντυπώσεις με τα τραπεζάκια του ακριβώς πάνω από το νερό, αλλά ολοκληρώνει την εμπειρία με αληθινά καλό φαγητό. Όλα τα προϊόντα είναι τοπικά, κατευθείαν από τον κήπο του καταστήματος. Δοκιμάστε τη δροσερή σαλάτα με ροδάκινο, το ψητό καλαμάρι και το εξαιρετικά ψημένο και πολύ ζουμερό σουβλάκι ξιφία.
Στρωμένο τραπέζι στο εστιατόριο Markakis/Photo: Markakis
Ακόμα ένα από τα γνωστά μαγαζιά πάνω από τη θάλασσα του Πίσω Λιβαδιού, σερβίρει υπέροχα θαλασσινά πιάτα με τέλεια παρουσίαση σε ένα φινετσάτο περιβάλλον. Πάρα πολύ καλά τα παριανά σκαλτσούνια, οι κροκέτες μπακαλιάρου και η πολύ ελαφριά σκορδαλιά παντζαριού. Στο εστιατόριο Markakis θα απολαύσετε ακόμα πολύ νόστιμες, δροσερές σαλάτες και παραδοσιακούς μεζέδες with a twist. Όπως ισχύει και για τα υπόλοιπα εστιατόρια της περιοχής είναι καλό να έχετε κάνει μία κράτηση από πριν, καθώς, ειδικά κατά τις βραδινές ώρες, η κίνηση είναι πολύ μεγάλη.
Ακολουθήστε μας στα social media του XploreMykonosNews.gr
Κάντε εγγραφή και στο κανάλι μας στο YouTube
Ακολουθήστε μας και στο Νο1 lifestyle & travelling περιοδικό της Μυκόνου XploreMykonosMagazine.com
“Εμείς οι Έλληνες” από την Θεατρική Ομάδα Μυκόνου
Κυκλάδες: Η αποθέωση της απλότητας (part 1)
Κυκλάδες: Νέο ταχύπλοο στα ενδοκυκλαδικά δρομολόγια
Κοπανιστή Μυκόνου: το τυρί που θα έπρεπε να ’χει τη φήμη του ροκφόρ
Κίνδυνος… «θάνατος» στο γήπεδο μπάσκετ στην Λάκκα – Πλήρης Αδιαφορία του Δήμου (Φωτό)
Πατήστε για κοινοποίηση στο Facebook(Ανοίγει σε νέο παράθυρο)
Κλικ για κοινοποίηση στο Twitter(Ανοίγει σε νέο παράθυρο)
Πατήστε για να μοιραστείτε στο WhatsApp(Ανοίγει σε νέο παράθυρο)
Κλικ για κοινοποίηση στο LinkedIn(Ανοίγει σε νέο παράθυρο)
Κλικ για κοινοποίηση στο Pinterest(Ανοίγει σε νέο παράθυρο)
Πατήστε για να μοιραστείτε στο Telegram(Ανοίγει σε νέο παράθυρο)
Κλικ για κοινοποίηση στο Reddit(Ανοίγει σε νέο παράθυρο)
Tags: NEWS CYCLADES, NEWS GREECE, NEWS MYKONOS, XPLOREMYKONOSNEWS.GR, ΕΙΔΗΣΕΙΣ, ΕΙΔΗΣΕΙΣ ΕΛΛΑΔΑ, ΕΙΔΗΣΕΙΣ ΜΥΚΟΝΟΣ, ΕΙΔΗΣΕΙΣ ΜΥΚΟΝΟΥ, ΕΝΗΜΕΡΩΣΗ ΕΛΛΑΔΑ, ΕΝΗΜΕΡΩΣΗ ΚΥΚΛΑΔΕΣ, ΕΝΗΜΕΡΩΣΗ ΜΥΚΟΝΟΣ, ΚΥΚΛΑΔΕΣ ΕΙΔΗΣΕΙΣ, ΚΥΚΛΑΔΕΣ ΕΝΗΜΕΡΩΣΗ, ΚΥΚΛΑΔΕΣ ΝΕΑ, ΜΥΚΟΝΟΣ ΕΙΔΗΣΕΙΣ, ΜΥΚΟΝΟΣ ΕΝΗΜΕΡΩΣΗ, ΝΕΑ ΜΥΚΟΝΟΥ, ΠΑΡΟΣ, ΤΑ ΝΕΑ ΤΗΣ ΜΥΚΟΝΟΥ